Μεγάλα είναι τα πρόστιμα που επιβάλει η Πολεοδομία σε κατοίκους από το Μάτι , καθώς είναι σε εξέλιξη οι έρευνες για την νομιμότητα των κτισμάτων στην περιοχή. Αυτό μερικούς μήνες μετά την φονική πυρκαγιά που στοίχισε τη ζωή σε 100 άτομα.

Όπως αναφέρει σε αποκλειστικό της δημοσίευμα της εφημερίδας «Ελεύθερος Τύπος», στην οδό Αργυράς Ακτής και στις γειτονικές οδούς Πανορμίτη Τήνου και Αγίου υπήρχε ρέμα, σύμφωνα με τους πολεοδόμους, που επιβάλλουν πρόστιμα στους ιδιοκτήτες των σπιτιών ανάλογα με την απόσταση από την κοίτη του ρέματος.

Οι ίδιοι οι κάτοικοι υποστηρίζουν ότι επισήμως δεν υπάρχει ρέμα, αφού ουδέποτε οριοθετήθηκε, και προσφεύγουν μαζικά στη Δικαιοσύνη πετυχαίνοντας ο ένας μετά τον άλλο αναστολή της καταβολής των χρημάτων που τους έχουν καταλογιστεί.

Τα πρόστιμα, σύμφωνα με τα έγγραφα της Διεύθυνσης Υπηρεσίας Δόμησης του Δήμου Παλλήνης που φέρνει στο φως η εφημερίδα, αφορούν μεγάλα εφάπαξ ποσά, ενώ καταλογίζεται και ένα επιπλέον ποσό για κάθε χρόνο. Τα ποσά -που αφορούν περίπου 70 σπίτια- σε κάποιες περιπτώσεις είναι κοντά στις 150.000, σε άλλες κοντά στις 250.000, ενώ, σύμφωνα με μαρτυρίες κατοίκων, υπάρχουν και πρόστιμα που ξεπερνούν τις 400.000 ευρώ.

«Νιώθουμε σαν να μας τιμωρούν»

Τα έγγραφα με θέμα «Διαβίβαση Έκθεσης Αυτοψίας και Διακοπή Οικοδομικών Εργασιών», παράλληλα με την κοινοποίησή τους στους πυρόπληκτους, διαβιβάστηκαν, μεταξύ άλλων, στον εισαγγελέα Πλημμελειοδικών Αθηνών, στην περιφερειάρχη Αττικής Ρένα Δούρου, στον Δήμο Μαραθώνα, στο Δασαρχείο Πεντέλης και την Πολιτική Προστασία. Εκτός από τις οικοδομές που έχουν χτιστεί κοντά στο αμφισβητούμενο ρέμα, η Πολεοδομία μοιράζει πρόστιμα ακόμα και για μαντρότοιχους που κρίθηκαν υψηλότεροι από το προβλεπόμενο.

«Τα πρόστιμα άρχισαν να έρχονται όταν δεν είχαμε ακόμα ρεύμα και νερό», λέει ένας από τους πυρόπληκτους στην εφημερίδα, ζητώντας να διατηρηθεί η ανωνυμία του. «Τη μία, καλούν ιδιοκτήτες αυθαιρέτων -για τα οποία εισέπρατταν κανονικά τους φόρους- να καταθέσουν ανωμοτί, δηλαδή ως ύποπτοι για τους 100 θανάτους. Την άλλη, μας στέλνουν να πληρώσουμε τεράστια ποσά που κανείς μας δεν διαθέτει μετά από αυτό που ζήσαμε. Αντί να έχουμε ξεκινήσει την αποκατάσταση των περιουσιών μας, είμαστε συνέχεια στα δικαστήρια προσπαθώντας να ξεμπλέξουμε. Νιώθουμε σαν να μας τιμωρούν, ειδικά όσους έχουμε τολμήσει να αντιδράσουμε σε αυτές τις καταστάσεις, γιατί ο πολύς κόσμος φοβάται και δεν μιλάει, αφού κάποιοι τους απειλούν ότι θα τους γκρεμίσουν τα σπίτια», επισημαίνει ο ίδιος κάτοικος.

Σε ένα από τα έγγραφα αυτά η Πολεοδομία ζητεί από τον ιδιοκτήτη του ακινήτου να καταβάλει εφάπαξ 258.317,40 ευρώ και επιπλέον 126.652,73 ανά έτος. Σε άλλο έγγραφο απαιτείται εφάπαξ ποσό 157.952,10 ευρώ και 78.526,25 ευρώ ανά έτος.

Οι κάτοικοι, μετά τη φωτιά, συγκρότησαν συντονιστική επιτροπή προκειμένου να θέτουν τα θέματα που προκύπτουν στους αρμόδιους φορείς και να αναζητούνται λύσεις. Στους 9 μήνες που πέρασαν από την τραγωδία, όμως, το «Μάτι παραμένει ίδιο», όπως οι ίδιοι καταγγέλλουν. Οι εργασίες κατεδάφισης έχουν σταματήσει, όπως και οι εργασίες για την απομάκρυνση του αμίαντου, που άφησε πίσω της η φονική πυρκαγιά.

Τα σπίτια που έχουν επισκευαστεί μέχρι σήμερα μετριούνται στα δάχτυλα, ενώ πολύ μικρός είναι και ο αριθμός των αδειών που έχουν εκδοθεί, ώστε οι πυροπαθείς να ξαναχτίσουν τα νοικοκυριά τους.

Τα προβλήματα έχουν τεθεί κατ’ επανάληψη σε συναντήσεις με τους αρμόδιους φορείς και σε επιστολές της συντονιστικής επιτροπής προς το υπουργείο Υποδομών, αλλά, όπως λένε οι κάτοικοι, όλες οι εκκλήσεις τους έπεσαν στο κενό. Τελευταίο βήμα τους ήταν να στείλουν επιστολή στον πρωθυπουργό Αλέξη Τσίπρα θέτοντας υπ’ όψιν του όλα τα ζητήματα που βρίσκονται σε εκκρεμότητα και ζητώντας του να ορίσει συντονιστή μεταξύ των υπουργείων, ώστε να παρακαμφθεί η χαοτική γραφειοκρατία και να πάψουν να γίνονται «μπαλάκι» μεταξύ των υπηρεσιών.

Παράλληλα, οι κάτοικοι ζητούν να ενεργοποιηθεί ερανικός λογαριασμός που είχε ανοίξει στην Τράπεζα της Ελλάδος λίγα 24ωρα μετά την καταστροφή, ώστε να λυθούν ζητήματα άμεσης ανάγκης.

«Θα μπορούσαν να διατεθούν χρήματα από αυτόν τον λογαριασμό για να γίνουν οι στατικές μελέτες, καθώς οι περισσότεροι δεν έχουν τα ποσά που απαιτούνται, με αποτέλεσμα να μην μπορούν να προχωρήσουν σε καμία εργασία. Αυτά τα χρήματα δεν συγκεντρώθηκαν για τις ανάγκες των πυροπαθών; Γιατί δεν διατίθενται στην πράξη για τις ανάγκες τους;», αναρωτιέται ένας από τους κατοίκους.